ការសម្ភាសន៍របស់អ៊ុំ អ៊ិន សាយ

ក.អ្នកធ្វើការសម្ភាសន៍ឈ្មោះ​ ឌី ណាផា ខ. អ្នកត្រូវគេសម្ភាសន៍ឈ្មោះ អ៊ិន សាយ

ក៖​ ចឹងជាដំបូងខ្ញុំសូមថ្លែងអំណរគុណដល់អ៊ុំដែលបានអនុញ្ញាតឲ្យខ្ញុំសម្ភាសន៍នៅប្រវិត្តរបស់អ៊ុំ​ចាសហើយការសម្ភាសន៍ណឹងត្រូវបានរៀបចំដោយសកលវិទ្យាល័យដែលមានឈ្មោះថា BYU ដែលនៅឯប្រទេសសហរដ្ឋអាមេរិក ហើយគោលបំណងរបស់សាកលវិទ្យាល័យចង់សម្ភាសន៍ប្រវិត្តប្រជាជនខ្មែរគឺចង់រក្សារទុកនូវប្រវិត្តប្រជាជនខ្មែរយើងដើម្បីឲ្យកូនចៅជំនាន់ក្រោយគាត់អាចស្គាល់អំពីប្រវិត្តរបស់ជីដូនជីតាហើយ​ រៀ​នអំពីប្រវិត្តសាស្ត្ររបស់ពួកគាត់ណាអ៊ុំ។

ខ៖ គេមិនឲ្យរៀនទេគេឲ្យរែកតែដីណឹងឯងក្មួយ គ្មានបានរៀនសូត្រអីទេ។

ក៖ ចាសអ៊ុំ ហើយចឹងពេលដែលខ្ញុំសម្ភាសន៍របស់អ៊ុំណឹង ខ្ញុំនឹងដាក់ការសម្ភាសន៍របស់អ៊ុំនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាអ៊ុំ, ចឹងតើអ៊ុំយល់ព្រមឲ្យខ្ញុំដាក់សំភាសន៏របស់អ៊ុំចូលទៅក្នុងវេបសាយរបស់សាលាទេអ៊ុំ?

ខ៖ ដាក់អីដាក់ទៅខ្ញុំមិនថាអីទេ រលឹកដល់ក្មេងជំនាន់ក្រោយកុំឲ្យមានរបបចុះទៀត គ្មានអីហូបទេ ប្រើងាប់ប្រើងាប់ចោលដូចឆ្កែដូចឆ្មារមិនដែលយកទៅកប់ទេ។

ក៖ ចាសអ៊ុំចាស ចឹងសម្រាប់ថ្ងៃខែដែលខ្ញុំសំភាសន៏គឺ នៅថ្ងៃទី១៩ ខែមិថុនា ឆ្នាំ២០២០ ហើយការសំភាន៍ត្រូវបានធ្វើឡើងនៅភូមិកំពង់ថ្កូវ ឃុំមានជ័យ ស្រុកបា្រសាទបាគង ខេត្តសៀមរាបណាអ៊ុំ ហើយខ្ញុំជាអ្នកសម្ភាសន៍មានឈ្មោះឌី ណាផា ណាអ៊ុំ ចឹងខ្ញុំចង់សួរថាតើអ៊ុំមានឈ្មោះអ្វីដែរ?

ខ៖​ ខ្ញុំឈ្មោះ អ៊ិន សាយ អាយុ៧០ហើយ ខ្ញុំមិនចេះនិយាយកុហកនរណាទេ គេប្រើខ្ញុំងាប់​ ២ ៣ដងទៅហើយ។

ក៖ ចាស ចុះអ៊ុំមានឈ្មោះហៅក្រៅទេអ៊ុំ?

ខ៖​ គេហៅសាយ។

ក៖ អ៊ុំកើតនៅថ្ងៃណាខែណាឆ្នាំណាដែរអ៊ុំ?

ខ៖ តាំងពីឆ្នាំ ១៩៥២ម្ល៉េះ សព្វថ្ងៃ៧០គត់ហើយនោះ មុនទម្លាក់ស្តេចសីហនុយូរហើយ តាំងពីជំនាន់អាដេញបារាំងទៅស្រុកនោះ។

ក៖ ចឹងបច្ចុប្បន្នអ៊ុំអាយុប៉ុន្មានហើយអ៊ុំ?

ខ៖ អាយុ ៧០ឆ្នាំហើយ។

ក៖ ចឹងអ៊ុំមានចាំឆ្នាំខ្មែរដែលអ៊ុំបានកើតទេអ៊ុំ? ឆ្នាំខ្មែរអ៊ុំមានចាំទេ ដូចជាឆ្នាំម្សាញ់ ឬក៏ឆ្នាំអីចឹងណាអ៊ុំ?

ខ៖ កើតដឹងតែថ្ងៃច័ន្ទ ខែមាឃ ឆ្នាំខ្មែរយើងណា បើអាឆ្នាំគេរាប់សព្វថ្ងៃនេះ ១៩៥២។

ក៖ ចឹងអ៊ុំប្រុសមានស្រុកកំណើតនៅឯណាដែរអ៊ុំ?

ខ៖​ ស្រុកកំណើតនៅជីស្មន់ កន្លែងជីស្មន់ហើយដែលកូនទើបតែកូនង៉ាសព្វថ្ងៃណឹង។

ក៖ ចាស ចុះអ៊ុំមាន​បងប្អូនចំនួនប៉ុន្មាននាក់ដែរអ៊ុំ?

ខ៖​ បងប្អូននោះវាមាន ៦នាក់ ប៉ុន្តែគេអត់ស្គាល់ទេសព្វថ្ងៃនោះ គេបែកខ្លះក៏ងាប់អស់ទៅហើយ អាជំនាន់ប៉ុល ពតនោះងាប់២នាក់ ងាប់ស្រី១ ប្រុស១ទៅហើយ នៅខ្ញុំជរាចឹងទៅក៏នៅប្អូនពៅ៣នាក់ទៀត ក៏គេបែកឆ្ងាយចេះទៅក៏គេមិនដែលទាក់ទង៊

ក៖ ចុះអ៊ុំអាចប្រាប់ឈ្មោះរបស់បងប្អូនអ៊ុំបានទេ?

ខ៖ ប្អូនសព្វថ្ងៃនោះគេនៅខាងបន្ទាយស្រីនោះ។

ក៖ គាត់ឈ្មោះអ្វីដែរអ៊ុំ? អ៊ុំសុំរៀបឈ្មោះពួកគាត់តិចមកអ៊ុំ?

ខ៖ ស្រីមួយនោះឈ្មោះយ៉ែន មួយយឺននៅរស់នៅណឹងឯងណា។

ក៖ ចុះអ៊ុំមានចងចាំរឿងអ្វីខ្លះពីបងប្អូនទេអ៊ុំ ទាំងសប្បាយទាំងកំសត់កាលពីជំនាន់នោះបានទេអ៊ុំ?

ខ៖ ជំនាន់នោះខ្ញុំវេទនាណាស់​ ដាច់ភ្លាមទៅរកអង្ករឲ្យប្អូនមកជួយរុកជម្រុកគេ អូគេបាញ់ងាប់ច្រើនណាស់ អ្នកដែលយកអង្ករមកឲ្យប្អូនហូបបាននោះទាំងវេទនា កាលម្តាយខ្ញុំថាបើទៅងាប់អាដែលៗណឹងឈប់ទៅៗកុំឲ្យទៅខំពេក ចុះវាអត់អីហូបខ្លាំងដូចថាផ្ទះសម្បែងដែរណា យកមាន់ទៅដូរអង្ករគេទៅអាអ្នកបាញ់ប្លន់តាមផ្លូវងាបអស់ទៅណា មិនតិចជំនាន់ទេខ្ញុំវេទនាណាស់។

ក៖ ចាសចុះអ៊ុំធ្លាប់ធ្វើអ្វីខ្លះជាមួយបងប្អូនអ៊ុំកាលពីតូចៗ ដូចជាមានអនុស្សាវរីយ៍អីខ្លះជាមួយគ្នាទេអ៊ុំ?

ខ៖ ខ្ញុំនេះដូចថាវាយ៉ាប់ដែរ ពីជំនាន់គេជម្លៀសទៅក៏បែកខ្ញែកទៅណា ខ្ញុំគេឲ្យទៅតែចល័តទេនៅអាទំនប់ប៉ុល ពតខាងក្រោមអត់ដែលបានទៅណាទៅផ្ទះសម្បែងរកស៊ីអីទេ ដល់ពេលដែលអាប៉ុល ពតរត់ទៅក៏ដាច់ភ្លាមទៅ ក៏ទៅរកអង្ករដល់អត់អីហូបខ្លាំងទៅរកអង្ករ អ្នកខ្លះគេប្លន់គេអី​ងាប់អស់ទៅណាអ្នកដែលទៅរក។

ក៖ ចុះអ៊ុំធ្លាប់លេងល្បែងកំសាន្ត ឬការប្រលែងលេងជាមួយបងប្អូនអ៊ុំទេអ៊ុំ?

ខ៖ អត់ដែលបាននៅជិតគ្នាទៅរកអីហូប បានតិចតួចមកក៏ទៅបាត់ទៀត មិនដែលបាននៅកម្សាន្ត ១ឆ្នាំ ២ឆ្នាំអីទេ យ៉ាប់ណាស់ថាយ៉ាប់ណាស់។

ក៖​ ចុះឥឡូវបងប្អូនរបស់អ៊ុំនៅខេត្តណា នៅឯណាខ្លះដែរអ៊ុំ?

ខ៖ នៅតែស្រុកបន្ទាយស្រីណឹងឯង មិនដឹងរកអីធ្វើអីទេ ៤ ១០ឆ្នាំមិនដែលឃើញគេឃើញអីទៅក៏មិនដឹងអាណារស់អាណាងាប់។

ក៖ ចុះម្តាយរបស់អ៊ុំគាត់ឈ្មោះអីដែរអ៊ុំ?

ខ៖​ ឈ្មោះមុំ។

ក៖ ចុះឪពុករបស់អ៊ុំវិញ?

ខ៖ ឈ្មោះ អ៊ិន ឆុយ

ក៖ ចុះឥឡូវអ៊ុំពួកគាត់មានអាយុប៉ុន្មានហើយអ៊ុំ?

ខ៖ ខូចអស់ទៅហើយនោះ។

ក៖ បើគិតឥលូវប្រហែលជាប៉ុន្មានដែរអ៊ុំ?

ខ៖ ៨៨ឆ្នាំហើយ ឪពុក៩០ឆ្នាំហើយ ឪពុកខ្ញុំគាត់ស្លាប់កាលប៉ុល ពតគេប្រើឲ្យទៅដឹករបស់របរឲ្យចល័តហូប ថាយ៉ាប់ណាថាអ្នកបានរស់មកប៉ុណ្ណេះ ខ្ញុំអង្គុយពិចារណាទៅវាមិនងាយទេ អ្នកដំណាលខ្ញុំគេងាប់អស់ហើយ គេប្រើងាប់អស់ហើយ។

ក៖ ចុះឥលូវឪពុករបស់អ៊ុំគាត់មានអាយុប៉ុន្មានហើយអ៊ុំ?

ខ៖ ឪចូល ងាប់អស់ហើយបើថាគិតមកដល់សព្វថ្ងៃ៩០ឆ្នាំ ជិត១០០ហើយ ដំណាលសម្តេចតា ឪពុកខ្ញុំ​ ចូលអាយុ១០០ហើយ ថាវេទនាណាស់ អាយុកាលដែលគាត់៧០ ៨០ហើយគេប្រើវេទនាណាស់ គេប្រើឲ្យទៅចល័តទៅអីដឹកអីឲ្យគេហូបទៅក៏គ្រុនចាញ់អត់មានពេទ្យទៅក៏ងាប់ទៅណា គេប្រើនោះមិនស្រណោះទេ​ក្មួយអើយ។

ក៖ ចុះអ៊ុំមានដឹងថាឪពុករបស់អ៊ុំគាត់កើតនៅថ្ងៃណាខែណាឆ្នាំណាទេអ៊ុំ?

ខ៖ អត់ដឹងទេ បាត់សំបុត្រកំណើតអស់ទៅណា។

ក៖ អត់មានចាស់ៗណាជំរាបប្រាប់អ៊ុំឲ្យដឹងបានដឹងខ្លះទេណ?

ខ៖ អត់ដឹងទេ។

ក៖ ចុះអ៊ុំថ្ងៃខែឆ្នាំរបស់ម្តាយអ៊ុំវិញអ៊ុំមានចាំខ្លះទេអ៊ុំ?

ខ៖ អត់ចាំទេអត់ទេ។

ក៖ ចុះឆ្នាំខ្មែរអីទេអ៊ុំ?

ខ៖​ ម្តាយខ្ញុំគាត់ឆ្នាំខាល។

ក៖ ចុះឪពុកវិញអ៊ុំ?

ខ៖ ឪពុកឆ្នាំចរ។

ក៖ ចុះអ៊ុំបានដឹងថាពួកគាត់កើតនៅកន្លែងណាទេអ៊ុំ?

ខ៖ ឪពុកខ្ញុំកើតនៅជីស្មន់ណឹងឯង។

ក៖ ចុះម្តាយវិញអ៊ុំ?

ខ៖ ម្តាយកើតនៅផ្សារលួង។

ក៖ ចុះឪពុកម្តាយរបស់អ៊ុំគាត់ជាមនុស្សមានលក្ខណៈបែបណាដែរអ៊ុំ?

ខ៖ ពីជំនាន់ខ្ញុំធំគេថាគាត់ទៅរកស៊ីបង្ករបង្តើនផលនៅថៃបោកគាត់អស់ ៣ដំឡឹង តាំងពីណឹងមកក្ររហូត ទិញតែឆ្នាំងដើរដូរស្រូវគេតែតូចៗគ្រប់ទីកន្លែង គាត់អត់មានអីណឹងទេ គេបោកទៅក៏លំបាកណាស់រកតែអង្ករហូបមិនចង់បាន ខ្ញុំនៅតូចដូចកូនចៅមកមិញនេះដើរកាន់តែឆ្នាំងដូរស្រូវតាមរទេះគោ នៅតែតូចតែចំណាំបាន។

ក៖ ចុះអ៊ុំស្គាលអ្វីខ្លះពីពួកគាត់ដែរទេអ៊ុំ?

ខ៖ កាលនោះដែលទៅដូរអង្ករស្រូវណា ពីជំនាន់ដាប់ ឈួន ធ្វើមេទ័ព្ទកាចណាស់។

ក៖ ចាសចឹងចុះអ៊ុំមានចងចាំពីរឿងឪពុកម្តាយរបស់អ៊ុំខ្លះៗទេអ៊ុំ?

ខ៖ ខ្ញុំចាំដែលថាវាអត់ខ្លាំងទៅដូរតែឆ្នាំងគេនោះឯង ឆ្នាំងណឹងមកពីខាងកំពង់ឆ្នាំង តែខែវស្សារគេដោលទូកធំតាមនេះឯងគាត់ទិញឆ្នាំង គាត់ដូរស្រូវគេដូចថាមួយឆ្នាំង ដូរស្រូវគេបាន២ឆ្នាំ មិនដឹងជាចំណេញឬខាតទេ វេទនាណាស់ខ្ញុំខ្ញុំប៉ុនអារត់ណឹងតែខ្ញុំចាំបាន វេទនាទៅខ្ញុំចំណាំបាន ខ្ញុំនៅតែគាត់ដូរតែឆ្នាំដូរស្រូវ ខ្ញុំថាយ៉ាប់មិនស្រួលអីណឹងគេទេ វេទនាណាស់។

ក៖ ចាស ចឹងឪពុកម្តាយរបស់អ៊ុំគាត់ធ្លាប់ប្រាប់អំពីសាច់រឿងរបស់គាត់កាលពីនៅក្មេងៗ​ តាំងពីការលំបាក ឬ ការតស៊ូអ្វីខ្លះដល់អ៊ុំទេអ៊ុំ?

ខ៖​ គាត់នាំទៅតែរហូតប្រាប់ថាគេបោកអស់ ៣ដំឡឹងទៅ ពីដើមមិញតែប៉ុណ្ណោះឯងដឹងតែធ្វើខ្ញុំគេមិនដឹងរកឯណាបានទេ កូនចៅ អាប្អូនខ្ញុំនៅតូចៗខ្ញុំបងគេទៅ អូថាវេទនា ថាវេទនាណាស់ ខ្ញុំថាវេទនា ទៅសព្វថ្ងៃគេស្រួលហើយគេថាគេពិបាកខ្ញុំមិនដឹងថាម៉េច វាយ៉ាប់ចឹងទៀត ឃើញគេសព្វថ្ងៃស្រួលប៉ុណ្ណឹងហើយគេថាយ៉ាប់ណាស់ពិបាក ខ្ញុំ អូខ្ញុំជំនាន់នេះអត់ពិបាកទេខ្ញុំនិយាយតែត្រង់។

ក៖ ចាសចុះអ៊ុំមានចាំឈ្មោះជីដូន ជីតា ខាងម្តាយរបស់អ៊ុំទេ?

ខ៖​ ចាំតែតា។

ក៖ ចុះតាឈ្មោះអ្វីដែរអ៊ុំ?

ខ៖ ឈ្មោះតៃ ហេង។

ក៖ ចុះអ៊ុំចាំថាតាកើតនៅឆ្នាំណា កន្លែងណាដែរទេ?

ខ៖ អត់ដឹងតាក់តិចទេ។

ក៖ អត់មានអ្នកណាប្រាប់អ៊ុំខ្លះទេអ៊ុំ?

ខ៖ អត់ ដល់គាត់និយាយប្រាប់គាត់កម្មដែរ គាត់កម្មនឹងបារាំងធ្វើបាប។

ក៖​ ចុះឪពុកម្តាយរបស់អ៊ុំគាត់ធ្លាប់ប្រាប់ពីរឿងជីដូនជីតាមកកាន់អ៊ុំខ្លះៗទេ?

ខ៖ គាត់ប្រាប់តាហេងប៉ុណ្ណោះឯង។

ក៖ គាត់អត់មានប្រាប់ថាគាត់ជួបការលំបាក គាត់មានឧបសគ្គអីខ្លះទេអ៊ុំ?

ខ៖ អត់បានប្រាប់អីទេ ខ្ញុំទាន់ដូចថាជំនាន់សម្តេច មុនសម្តេចតានោះវេទនាមែនទែន គេឲ្យហាត់ធ្វើកងទ័ព្ទ អាពង់ថ្មស្អុយយើងនេះឲ្យដេញបារាំង បារាំងជំនាន់នោះនៅតែបឹងការឡូនេះឯងមេធំ ទៅក៏គេឲ្យកាប់បំពង់ឬស្សីនេះជូនខ្ញុំ ១គុល ៥រៀល ឲ្យចោះធ្វើដាំបំពង់ថ្មស្អុយធ្វើកាំភ្លើងធំ ទាល់បានបារាំងអីទៅស្រីកអីទៅ ប្រហែលជា១០ឆ្នាំក៏កើតសង្គ្រាមណា សង្គ្រាមលន់ ណុល យន្តហោះទម្លាក់ថាមិនរស់ទេ ខ្ញុំនៅតូចកាន់ឆ្នាំងនោះ ចេញតែតស៊ូធ្វើម៉េច ដល់សព្វថ្ងៃគេស្រួលប៉ុណ្ណេះគេថាគេយ៉ាប់ វាមិនដឹងថាម៉េចទេ ខ្ញុំចេះតែថាទេខ្ញុំអាយុប៉ុណ្ណេះឯងដូរឆ្នាំងនឹងស្រូវ។

ក៖ ចឹងក្រុមគ្រួសារអ៊ុំរស់នៅក្នុងខេត្តនេះអស់រយៈពេលប៉ុន្មានឆ្នាំហើយអ៊ុំ?

ខ៖ យូរ ខ្ញុំបានគ្រួសារឯណោះទៅ ដូចថាឯណោះគ្រួសារខូចទៅក៏បានឯនេះទៅ ១០ឆ្នាំជាងទឹមតែបានទេ។

ក៖ ចឹងអ៊ុំរស់នៅទីនេះប៉ុន្មានឆ្នាំហើយអ៊ុំ?

ខ៖ ១០ឆ្នាំប៉ុណ្ណោះឯង ចឹងបានថាសំណាងដូចគ្មានសំណាងនិយាយឲ្យខ្លីទៅ ទៅអាជើងក្រោយទៅទិញដូថថាទិញឥវ៉ាន់ភ្ជុំបិណ្ឌណឹងនៅថៃយើងណឹងណា ចូលទៅឯងថាកុំចូលទៅដឹងណាថៃកាចផង ប៊ីសតែថៃបាញ់ងាប់ក៏មកលើចេះទៅក៏មានអាគេស្គាល់កុំឲ្យភ័យចាំគេនិយាយ មានអីខ្ញុំអស់សង្ឃឹមហើយបានអាអ្នកទៅមិនមានចេះអីចេះតែ ប៉ៃៗ អូងាប់ស្រេចទៅវាបាញ់ជើងឲ្យយើងរត់ ចឹងតាមដំណើរទៅចោលក៏ចោលទៅ ដល់ទៅជើងក្រោយមានឡានគេ​ គេផ្សាយគេថាមានអ្នកណាចង់ទៅសហរដ្ឋអាមេរិកឲ្យឡើងឡានទៅគេយកទៅដាក់វាលយន្តហោះទៅក៏ទៅកាលនោះ កូនប្រពន្ធទឹមតែបាននោះគ្រួសារនោះនៅតូចជាងនេះ ទៅក៏អត់ទៅកើតទេនៅវេទនាប៉ាដោយនឹកផ្ទះ កុំអីបានទៅអាមេរិកបាត់ទៅហើយ មិនមែនប៉ុល ពតឯណា គេផ្សាយគេឲ្យចង់ទៅសហរដ្ឋឲ្យឡើងឡានមកគេយកទៅវាលយន្តហោះឡើងទៅអាមេរិក។

ក៖ ចាសចុះអ៊ុំមានបងប្អូនសាច់ញាតិរស់នៅក្រៅប្រទេសក្រៅពីស្រុកខ្មែរយើងទេអ៊ុំ?

ខ៖ ទេមានដែរ​ប៉ន្តែគេនៅខាងបារាំងទៅក៏អត់ដែល តាំងពីសង្គមយើងពីសង្គមដូចថាមិនទាន់សម្តេចនោះណា សម្តេចតាទៅក៏មិនដឹងជាម៉េចអីម៉ាទេ ពីជំនាន់នោះគេ​៤ ៥ ឆ្នាំ គេមកលេងមួយភ្លេតអីទៅណា ប៉ុន្តែគេប្រាប់ថាពីនេះទៅបារាំងសុទ្ធ​៣ដំឡឹងបានទៅមកបានយន្តហោះ ជំនាន់ណឹងឯងនេះក្រទៅម៉េចបាន ទៅតែឯងទៅ ពីណាមានមាសទៅ ទៅ១ដំឡឹងកន្លះ គេជូនមក១ដំឡឹងកន្លះមាសមានអីទៅ។

ក៖ ចាសភរិយារបស់អ៊ុំណឹងគាត់មានឈ្មោះអ្វីដែរ?

ខ៖ ឈ្មោះយឹម រ៉ាន បើសព្វថ្ងៃនេះ លាច នៅ ខ្ញុំបានគ្រួសារក្រោយនេះកុំអីវេទនាហើយខ្ញុំគ្មាននរណាមើលទេ ឈឺចេះឯង៤ឆ្នាំហើយ។

ក៖ ចុះអ៊ុំរៀបអាពាហណ៍ពិពាហណ៍ជាមួយអ៊ុំស្រីណឹងតាំងពីណាដែរចាំបានទេ?

ខ៖ កាលដែលយើងការវាភ្លេចឆ្នាំ ឥឡូវៗនេះទេអត់យូរទេ ខែចេះឯង បើមកដល់សព្វថ្ងៃនេះថា ១២ឆ្នាំចុះ ប៉ុណ្ណោះឯង។

ក​៖ ចុះអ៊ុំចាំថ្ងៃខែដែលអ៊ុំរៀបអាពាហណ៍ពិពាហណ៍ណឹងចាំបានទេអ៊ុំ?

ខ៖ ខែអស្រាត។

ក៖ ចុះការរៀបអាពាហណ៍ពិពាហណ៍របស់អ៊ុំណឹងរៀបចំដោយឪពុកម្តាយ ឬ រៀបចំដោយខ្លួនឯង?

ខ៖ អត់មាននរណានេះទេ សួរទៅក៏អ៊ីជិតៗណឹងគេសួរទៅក៏ការត្រឹមត្រូវ។

ក៖ ចុះអ៊ុំបានជូនជំនូនទៅអ៊ុំស្រីទេនៅពេលដែលរៀបការណឹងអ៊ុំ?

ខ៖ នោះឯង ការល្អល្អត់។

ក៖ ចាស ចុះអាចប្រាប់ពីពេលវេលាដែលអ៊ុំបានជួបអ៊ុំស្រីដំបូងនៅពេលណា​ នៅឯណាដែរអ៊ុំ ហើយស្រលាញ់អ្នកទាក់ទងគ្នាដោយរបៀបណាចឹងចឹងណាអ៊ុំ ?

ខ៖ អូ ស្រលាញ់គ្នាដូចគេស្មានមិនដល់ទេ អត់មាននរណាគេណែនាំទេ មកឃើញនៅអ្នកឯនេះណាម្តាយចាស់ទាល់តែមែនទែនអាយុ៨០ទៅ ឈឺ១០ជាងអត់ដែលក្រោករួចដូចខ្ញុំទេ ការវៀនៗតែ២នាក់ ខ្ញុំថាអ្នកណាទៅរកស៊ីចិញ្ចឹមអ្នកណារកអីតែ២នាក់ចេះ ចុះមនុស្សចាស់កូន១ដេកតែនៅកណ្ទេល កាលនោះខ្ញុំទិញបារីកន្ទុយសអា ៥០០មកហូបទៅក៏អើតឃើញក៏ឯណាអ្នកលក់បារីលក់អី ក៏ឃើញគាត់វេទនាទៅ រកចាស់ចេះសូត្រចេះអីគាត់បានចេះដើរ។

ក៖ ចាសចុះអ៊ុំចេះអាននិងចេះសរសេរភាសាខ្មែរបានល្អទេអ៊ុំ?

ខ៖ អត់សូវល្អទេ​ ចុះតាំងពីប៉ុល ពតមកមិនដែលកាន់ប៊ិច អីតាក់តិចសោះ ចេះតែសរសេរតិចៗបាន។

ក៖ ចុះអ៊ុំបានទៅរៀនទេអ៊ុំ?

ខ៖ រៀននឹងគេដែរពីតូច។

ក៖ ចុះកាលអ៊ុំទៅរៀនណឹងរៀននៅសាលាណាវិញដែរអ៊ុំ?

ខ៖ សាលាយើងរលួសនេះឯង។

ក៖ ចាសចុះអ៊ុំចេះភាសាអ្វីផ្សេងក្រៅពីភាសាខ្មែរយើងទេអ៊ុំ?

ខ៖ អត់ចេះសោះ ដល់រៀនចិនបាន២ថ្ងៃ គេហៅអាចិន ដល់ទៅរៀន​បារាំងគេថាអានេះចង់ទៅស្រុកបារាំង ទៅក៏មិនមានចេះទេ។

ក៖ ចុះអ៊ុំមានមិត្តភិក្តស្និតស្នាលធំធាត់មកជាមួយគ្នាទេអ៊ុំ?

ខ៖ ខ្ញុំមួយជាតិនេះអត់ដែលយកមិត្តភិក្តជាមួយនរណាទេ បើថារៀបរកគេច្រើនទៅបានថា បើខ្លើរសម្លាញ់ងាប់រស់អីអត់មានទេគេចិត្តមិនដូចយើង។

ក៖ ចាចឹងអ៊ុំធ្លាប់ធ្វើការនៅវាលស្រែអីទេអ៊ុំ?

ខ៖ ធ្វើតែស្រូវភ្ជួរស្រែណឹងឯងមិនបានទៅរកធ្វើអីទេ។

ក៖ ចុះអ៊ុំធ្លាប់ប្រកបអាជីវកម្មបែបលក្ខណៈគ្រួសារអីទេអ៊ុំ ដូចជាចិញ្ចឹមគោ ចិញ្ចឹមជ្រូក ចិញ្ចឹមមានអីណាអ៊ុំ?

ខ៖ បើពីក្មេងខ្ញុំចិញ្ចឹមមើលទៅខ្ញុំអត់ទៅពឹងខ្ញុំលក់អត់ទៅណា។

ក៖ ចឹងអ៊ុំធ្លាប់ប្រកបមុខរបស់អ្វីដែរដើម្បីរកប្រាក់ចំណូលអ៊ុំ?

ខ៖ ខ្ញុំពីតូចកាប់អុសដើរលក់ឲ្យតែចិនទេ អុសម៉ែត កាលជំនាន់ខ្ញុំកាប់នោះគេឲ្យ១ម៉ែត្រ១០០ ១ម៉ែត្រ១០០ ជំនាន់ដែលខ្ញុំកាប់ឲ្យមិនងាយរកបានទេ គេកាប់ទំរៀបពេញផ្ទះ ដូចថាថៅកែពីសៀមរាបគេមកទិញទៅណា។

ក៖ ចុះអ៊ុំធ្លាប់ធ្វើការងារអ្វីផ្សេងក្រៅពីការងារទាំងអស់ណឹងទេអ៊ុំ?

ខ៖ មិនដែលបានជួញទៅរកអីទេ ពីក្មេងមកកាប់អុសប៉ុណ្ណឹងឯង ទាល់តែសង្រ្គាមទៅគេប្រើដើររែកដី លីអង្ករឲ្យតែគេណឹង មិនរកអីទេ។

ក៖ ចាស តាំងពីក្មេងរហូតមកដល់ពេលនេះតើជីវិតរបស់អ៊ុំមានការផ្លាស់ប្តូរអ្វីដែរអ៊ុំ?

ខ៖ អូ និយាយពីខ្ញុំមួយជាតិនេះនឿយនៅចេះទៅក៏យ៉ាប់ទាល់តែមែនទែន អូបើក្មួយឯងឃើញ៣ ៤ ឆ្នាំមុន ខ្ញុំចិត្តដាច់ នៅតែទ្រុងដែលកូនចិញ្ចឹមមាន់ ភ្លៀងរត់ទទូរកន្ទេល មិនមានអ្នកណាគេមើលឃើញអីទេ នេះខ្ញុំថាអត់អើយអញមុនងាប់តែ២នាក់ លក់ដីអ្នកណាទិញក៏លក់មួយចំហៀងទៅធ្វើផ្ទះបានអស់ប្រាក់រលីង គ្មានប្រាក់ចាយមួយរលខ្មែរទេ ហើយគេអ្នកធ្វើឲ្យណឹងគេយកថោកផង ថាឲ្យតែមានលុយទិញស៊ីម៉ង់ស៊ីអីទៅចាំគេអ្នកធ្វើឲ្យ គេយកមួយរួច៦០០ដល់សួរគេទៅសព្វថ្ងៃនេះ ទាំងឈ្មួលទាំងអីផ្ទះប៉ុននេះទេសព្វថ្ងៃរាប់ម៉ឺនហើយនេះ។

ក៖ ចាសចុះអ៊ុំចូលចិត្តពិសារម្ហូបអ្វីដែរអ៊ុំ អ៊ុំចាំបានទេកាលពីក្មេងរហូតដល់ឥឡូវមក?

ខ៖ ខ្ញុំតាំងពីក្មេងមកខុសគេ សម្លរមិនសូវចូលទេ បើអាំងត្រីអីៗចូលចិត្ត បើសម្លរប្រហើរចប់គេជួលឲ្យហូបក៏មិនហូបដែរ បើសព្វថ្ងៃគេឲ្យហូបតមសាច់តមបង្អែម។

ក៖ ចឹងតាំងពីក្មេងៗមកអ៊ុំចូលចិត្តលេងល្បែងប្រជាប្រិយអ្វីខ្លះដែរអ៊ុំ?

ខ៖ ខ្ញុំពីតូចមិញមិនដែលបានទៅលេងល្បែងទេ នៅដូចថាម៉ែក្រទៅតែដូរឆ្នាំងចុះឯងទៅភូមិគេឯឯយប់ទៅ ពេលណាក៏សម្រាកនៅណឹងគេមួយយប់ទៅ ខ្ញុំថាខ្ញុំនៅតូចកម្មប៉ុណ្ណោះហើយ នៅជំនាន់ប៉ុល ពតប្រើកម្មទៀត។

ក៖ ចុះអ៊ុំមានចងចាំចម្រៀងណាដែលអ៊ុំចេះតាំងពីតូចរហូតមកដល់អ៊ុំចំណាស់ប៉ុននេះទេអ៊ុំ?

ខ៖ ដឹងតែស្តាប់តាមគេមិនដែលច្រៀងទេ ដូចអាកូនក្មេងថាស្រការកែវអើយតែភ្លេចអស់ទៅ។

ក៖ ចាសចឹងអ៊ុំចូលចិត្តស្តាប់បទចម្រៀងអីដែរអ៊ុំ តាំងពីក្មេងរហូតដល់ឥឡូវណឹង?

ខ៖ បានតែស្តាប់គេវិទ្យុចម្រៀងក៏ស្តាប់ដែរមិនដែលបាននេះទេ

ក៖ ចុះក្នុងក្រុមគ្រួសារអ៊ុំមាននរណាចេះលេងឧបរកណ៍តន្រ្តីអីទេអ៊ុំ?

ខ៖ អត់ទទេហើយ អត់មានទេ។

ក៖ ហើយតើផ្ទះរបស់អ៊ុំមានលក្ខ​ណៈបែបណាដែរអ៊ុំតាំងពីនៅក្មេងរហូតមកដល់ឥឡូវនេះ វាការផ្លាស់ប្តូរប្រែប្រួលអ្វីខ្លះដែរអ៊ុំ ?

ខ៖ ខ្ញុំទើបតែផ្លាស់នេះឯង ថាលើកមុនជួលតែក្បាលនៅតែខ្ទម មិនដែលមានបានងើបនឹងគេស្រួលទេ ហើយទើបបានគ្រួសារនេះឯងគេថាអ្នកណាទិញដីក៏បានលក់ធ្វើផ្ទះឲ្យងាប់ក៏ចោលទៅ ចុះមានយកទៅណាទៀត ចុះតែ២នាក់ចេះឯង តែកូនចៅខាងគ្រួសារមុនគេមិនមានអ្នកណាមកនៅជាមួយ គេមកលេងមួយភ្លេតៗទៅ ចុះគេនៅផ្ទះផ្សេងហើយ។

ក៖ ចុះផ្ទះណឹងអ៊ុំធ្វើខ្លួនឯង ឬក៏ជួលគេសាងសង់ ផ្ទះរបស់អ៊ុំបច្ចុប្ប​ន្នណា?

ខ៖ លក់ដីនេះ ធ្វើបានតែផ្ទះមួយណឹងឯងគ្មានប្រាក់១០០ខ្មែរទេ។

ក៖ ចឹងផ្ទះណឹងអ៊ុំជួលជាងឲ្យធ្វើអ៊ុំណ?

ខ៖ ជួលជាងឲ្យធ្វើ លក់ដីណឹងបានផ្ទះប៉ុនណឹងឯង។

ក៖ ចុះអ៊ុំមានជំនាញអ្វីខ្លះពីក្រុមគ្រួសារអ៊ុំដែរទេ តាំងពីក្មេងមកអ៊ុំចេះអ្វីខ្លះពីក្រុមគ្រួសាររបស់អ៊ុំណា?

ខ៖ អូ កាលពីខ្ញុំមិនទាន់ពិការចេះ លក់បន្តែតិចតួចចេះឯងកាលណឹងអត់ដើរទៅណាឆ្ងាយទេ។

ក៖ អ៊ុំអាចនិយាយប្រាប់បានទេអ៊ុំពីរឿងលំបាកក្នុងជីវតរបស់អ៊ុំ តើអ៊ុំជួបរឿងអ្វីខ្លះដែលអ៊ុំលំបាក កំសត់ជូរចត់ជាងគេណាអ៊ុំ?

ខ៖ ខ្ញុំពិបាកខ្លាំងដូចថាគេឲ្យទៅដូចថា គេឲ្យទៅជំនួសដូចថា ២ ៣នាក់ គេអត់ទៅនោះណា គេឲ្យទៅជំនួសប៉ុន្តែគេប្រើឲ្យអ្នកនោះទៅដល់គេសម្លាប់ចោលហើយ ទៅ៤ដងសួរទៅខ្ញុំប្រាប់តែត្រង់គេថាប្រធានភូមិប្រធានក្រុមអីគេអត់បានមកទេគេឲ្យខ្ញុំទៅជំនួស គេថាលើកក្រោយមកទៀតដឹងតែងាប់គេឲ្យឈ្មោះទៅ គេសម្លាប់ចោល បានថាខ្ញុំរស់នេះដូចម៉េចទេ រស់ក៏រស់ទៅយើងអត់គិតឈប់គិតហើយ បើងាប់ណឹងគេឲ្យទៅងាប់ណឹងសំបើមណាស់ គេប្រើគេឲ្យទៅងាប់ជំនួសគេសំបើមណាស់។

ក៖ ចឹងអ៊ុំធ្វើអ្វីខ្លះដើម្បីឆ្លងកាត់ការលំបាកទាំងអស់ណឹងបាន?

ខ៖ ខ្ញុំស្លូត ទៅត្រង់ណាមិនយាយអួតទេ កុំឲ្យតែចិត្តល្អទៅត្រង់ណាចែកគេហូបអី បានអីចេះតែចែកគេហូប អត់រស់ទេខ្ញុំ ខ្ញុំអង្គុយពិចារណាទៅមិនរស់ទេ ខ្ញុំនៅជំនាន់ប៉ុល ពត មិនមែនរបស់តាខ្ញុំទេអាណាហូបអីក៏ហូបទៅ ខ្ញុំគិតថាឲ្យតែបានឆ្អែតរស់រ់ៀងខ្លួនទៅ មិនដែលគិតថាចង់បានខ្លួនឯងយកទៅនេះយកទៅនោះចែកម៉ែឪណាទេ ម៉ែនៅផ្សេងគ្នាទេហ៊ានតែយកទៅឲ្យគេសម្លាប់ចោលទៀតណឹង បានថាពិបាកណាស់អើយយ៉ាប់ណាស់។

ក៖ ចុះអ៊ុំមានបទពិសោធន៍ល្អៗអ្វីខ្លះដែរនៅក្នុងជីវិតរបស់អ៊ុំ ដូចជាពេលវេលាសប្បាយអីចឹងណាអ៊ុំ មានពេលណាខ្លះដែរអ៊ុំ អ៊ុំមានចាំបានទេបទពិសោធន៍ល្អៗ រឿងរ៉ាវល្អចឹងណាអ៊ុំ?

ខ៖ មានតែខែភ្ជុំបិណ្ឌគេនាំទៅវត្តទៅឲ្យរកបាយទឹក ប្រមូលគ្នាស្លរដាំទៅវត្តប៉ុណ្ណោះឯង បើថាដើរច្រៀងដើរសប្បាយនឹងគេគ្មានទេ ពីក្មេងមកគ្មានមានពេលដែលសប្បាយមួយថ្ងៃទេ។

ក៖​ ចាសអ៊ុំ កាលពីនៅក្មេងៗ តើអ៊ុំមានក្តីស្រម៉ៃអ្វីខ្លះដែរអ៊ុំពេលអ៊ុំធំឡើងណា?

ខ៖ តាំងពីក្មេងមកឥឡូវនៅតែកំសត់នេះទេ មិនដឹងជាបានអីសប្បាយគ្មានពេលសប្បាយដល់សង្គ្រាមយ៉ាប់ថែមទៀត វាចេះតែតគ្នារហូត។

ក៖ អ៊ុំអាចមានប្រសាសន៍ថែមទៀតបានប្រសិនជាអ៊ុំជួបការលំបាកនៅជំនាន់ប៉ុល ពត អ៊ុំអាច?

ក៖ អូ រកនឹកមិនឃើញទេពិបាកវាហួសពីពិបាកហើយ គេប្រើយប់ប៉ុណ្ណាបើយើងទៅមិនទាន់គេ ដឹងតែគេសម្លាប់ចោលហើយ យឺតអត់បានទេ មិនរកហេតុផលម៉េចបានយូរចេះចុះទេ អត់ទេ មានទេ

ក៖ ចុះសិនជាអ៊ុំអាចប្រាប់ទៅកាន់កូនចៅជំនាន់ក្រោយៗរបស់អ៊ុំ តើអ៊ុំនឹងផ្តាំផ្ញើរអ្វីដល់ពួកគាត់ដែរ?

ខ៖ ចង់ប្រាប់កូនចៅសព្វថ្ងៃនេះថាឲ្យធ្វើល្អចុះ កុំធ្វើចោរ កុំជក់អាថ្នាំញៀនថ្នាំអីនោះ ព្រោះវាមិនបានផលអីទេ កុំទៅលួចប្លន់គេយើងរកធម្មតាតាមដំណើរទៅ ដូចថាបើយើងដាំបន្លែលក់ក៏ដាំទៅ ខ្ញុំវាកំសត់ហួសពីនិយាយមិនចេញទេដល់កូនក្មេងសព្វថ្ងៃមានរបបឯណាថាយ៉ាប់។

ក៖ ចុះអ៊ុំមានអ្វីបន្ថែមទៀតទេអ៊ុំ? មានអ្វីចង់ផ្តាំផ្ញើរបន្ថែមទៀតទេអ៊ុំ?

ខ៖ ផ្តាំផ្ញើរថាអ្នកក្រោយៗ អូ ខ្ញុំចង់តែដាស់តឿនគេ ប៉ុន្តែធ្វើម៉េចបើគេមិនតាមយើង ចង់ឲ្យថាកុំឲ្យកាន់អាគំនិតលីលារ ធ្វើបានទេ មួយជំនាន់ដែលថាគេប្រើនោះឲ្យទាហាន លួចតែមីមដំឡូងប៉ុននេះមួយគេឃើញភ្លាម វ៉ៃចោលភ្លាម អត់មានថាលើកក្រោយថាកុំដកស៊ីចេះចុះទៀតអត់ អត់បានទេ ទាល់តែតស៊ូណាស់មិនតាមគេទេ បានថាមួយជំនាន់ខ្ញុំវេទនាណាស់គេសម្លាប់ចោលអស់ទៅហើយ ចឹងបានថាខ្ញុំធ្វើតែល្អទេ គេឲ្យយើងទៅងាប់គេសម្លាប់នោះ គេឲ្យមកវិញទៅ។

ក៖ ចាសអ៊ុំមានអ្វីទៀតទេអ៊ុំ?

ខ៖ អស់ប៉ុណ្ណោះឯងក្មួយអើយ វាលំបាកវាហួសពេក ហួសហេតុពេកហើយ

ក៖ ចាស ចឹងខ្ញុំសូមថ្លែងអំណរគុណដែលអ៊ុំបានចំណាយពេលវេលាដើម្បីឲ្យខ្ញុំមកសម្ភាសន៍ជាមួយអ៊ុំ ចាសខ្ញុំសូមជូនពរឲ្យអ៊ុំមានសុខភាពល្អ និងមានសុភមង្គលណាអ៊ុំ ចាសអរគុណច្រើនណាអ៊ុំ។